বৃষ্টির মতো গুলি চালাতে চালাতে একেকজন একেক দিকে এগোতে থাকে। কেউ প্রবেশ করে মূল রেস্তোরাঁয়। কেউ যায় লনের টেবিলের দিকে, যেখানে বিদেশি অতিথিরা বসে খাবার খাচ্ছিলেন। মুহূর্তের মধ্যে নারকীয় তাণ্ডব শুরু হলে বেকারিতে অবস্থানরতরা যে যেভাবে পেরেছেন আত্মগোপনের চেষ্টা করেছেন। কেউ টেবিলের নিচে ঢুকেছেন। কেউ দৌড়ে বাইরে যাওয়ার চেষ্টা করেছেন। কেউ আশ্রয় নিয়েছেন দোতলায়। এক জাপানি নাগরিক আশ্রয় নেন কোল্ড রুমে।